范成大
兴安乳洞有上中下三岩，妙绝南州，率同僚饯
山水敦夙好，烟霞痼奇怀。
向闻乳洞胜，出岭更徘徊。
雪林缟万李，东风知我来。
华裾绣高原，故人纷後陪。
系马玉溪桥，嵌根豁崔嵬。
荡荡碧瑶宫，冰泉漱墙隈。
芝田溉石液，深畦龙所开。
丐我一掬悭，沫此炎州埃。
仍呼轮袍舞，醉倒瑞露杯。
但恐惊山灵，腰鼓轰春雷。
薪翁杂饷妇，圜视欢以咍。
兹岩何时凿，阅世几劫灰？
始有此客狂，後会真悠哉。
南游冠平生，已去首犹回。
岁月可无纪，三洞俱靡崖。
会有好事者，摩挲读苍苔。